Noora Räty Syntynyt: *29.5.1989, Espoo (24 v)

*Pelipaikka: *Maalivahti

*Kasvattiseura: Espoon Palloseura

*Seurat: *Espoo Blues (SM-sarja), Minnesota Golden Gophers (NCAA)

*NCAA: *139 ottelua, 114 voittoa, 1,34 päästettyä per ottelu, torjuntaprosentti 94,6

*Seurajoukkuesaavutuksia: *NCAA:n mestari (-12, -13), WCHA:n paras maalivahti (-10)

*Maajoukkuesaavutuksia: *Olympiapronssia (-10), MM-pronssia (-08, -09, -11), MM-kisojen arvokkain pelaaja (-08), MM-kisojen paras maalivahti (-07, -08, -09)

Noora Rädyn ja Mestis-seura Kiekko-Vantaan neuvottelut tuottivat tulosta, kun osapuolet solmivat ensi kautta (2014–15) koskevan pelaajasopimuksen lauantaina. Räty kertoi asiasta sunnuntaina Urheiluviikonlopun suorassa lähetyksessä.

Maailman parhaana naisvahtina laajalti pidetty Räty kertoi jo keskiviikkona Yle Puheen haastattelussa, että Kiekko-Vantaan päävalmentaja Jami Kauppi oli pyytänyt häntä maalille jo ennen Sotshin talviolympialaisia. Maalivahti harjoitteli joukkueen mukana ennen olympialaisia.

Naisleijonien monivuotista ykkösvahtia ei nähdä kuitenkaan vielä tällä kaudella Suomen kaukaloissa, sillä 24-vuotias espoolainen matkustaa takaisin Yhdysvaltoihin maanantaina. Räty valmistui taannoin Minnesotan yliopistosta, jonka Golden Gophers -joukkueessa hän on pelannut neljä viime kautta. Kiekko-Vantaa aloittaa Mestiksen pudotuspelit tiistaina ottelulla runkosarjan voittanutta TUTOa vastaan.

Jos Räty pelaa ensi kaudella Kiekko-Vantaan riveissä, tulee hänestä Hayley Wickenheiserin jälkeen toinen Mestiksessä pelannut naisjääkiekkoilija. Kanadalainen pelasi kymmenen ottelua Kirkkonummen Salamien riveissä kaudella 2003-04.

Räty oli ensimmäisen kerran mukana olympialaisissa jo 16-vuotiaana Torinossa. Vancouverissa hän oli voittamassa olympiapronssia ja edellisen kerran hän edusti Naisleijonia pari viikkoa sitten päättyneissä Sotshin olympialaisissa. Kolmen olympiaedustuksen lisäksi Räty on pelannut viidesti MM-kisoissa, joista kolmessa hän on voittanut pronssia.